DOI: 10.14457/tu.the.2019.1065
title: ความไว้วางใจทางการเมืองของคณะกรรมการอิสลามประจำจังหวัดในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค

description: การศึกษาความไว้วางใจทางการเมืองของคณะกรรมการอิสลามประจำจังหวัดในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค มีวัตถุประสงค์เพื่อศึกษาความไว้วางใจทางการเมืองและปัจจัยที่มีอิทธิผลต่อความไว้วางใจทางการเมืองของคณะกรรมการอิสลาม ประจำจังหวัดในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค โดยใช้วิธีการศึกษาตามวิธีวิจัยแบบผสมผสาน (Mixed Methods Research) ซึ่งเป็นการบูรณาการวิธีวิจัยเชิงคุณภาพและเชิงปริมาณเข้าด้วยกัน โดยให้ความสำคัญกับข้อมูลที่ได้จากวิธีวิจัยเชิงคุณภาพ ด้วยการค้นคว้าจากเอกสาร (Documentary Research) และการสัมภาษณ์เชิงลึกกับคณะกรรมการอิสลามประจำจังหวัดในพื้นที่ 3 จังหวัดชายแดนภาคใต้ ได้แก่ จังหวัดนราธิวาส ปัตตานี และยะลา จังหวัดละ 3 ท่าน รวมทั้งสิ้น 9 ท่าน และใช้วิธีการวิจัยเชิงปริมาณ (Quantitative Research) ด้วยการใช้แบบสำรวจ (Survey Method) เพื่อสำรวจข้อมูล และทัศนคติของคณะกรรมการอิสลามประจำจังหวัด ในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค รวมทั้งสิ้น 80 ท่าน เพื่อประมวลผลข้อมูลและนำข้อมูลที่ได้ประกอบการวิเคราะห์กับข้อมูลจากการสัมภาษณ์ในกระบวนการวิจัยเชิงคุณภาพความไว้วางใจทางการเมืองของคณะกรรมการอิสลามประจำจังหวัดในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค พบว่า ความไว้วางใจทางการเมืองต่อผู้มีสิทธิอำนาจทางการเมือง (Political Authorities) เกิดจากความคุ้นเคยและความสัมพันธ์ส่วนตัว รวมทั้งความรู้สึกเป็นชาวมุสลิมและสื่อสารภาษาเดียวกัน แต่อย่างไรก็ดี กลุ่มตัวอย่างที่มีความไว้วางใจทางการเมืองต่อผู้มีสิทธิอำนาจทางการเมืองมีเป็นจำนวนน้อยมาก เมื่อเทียบกับกลุ่มตัวอย่างที่ไม่มีความไว้วางใจทางการเมืองต่อผู้มีสิทธิอำนาจทางการเมือง ซึ่งกลุ่มที่ไม่มีความไว้วางใจทางการเมืองต่อผู้มีสิทธิอำนาจทางการเมือง (Political Authorities) เนื่องจากมองว่า กลุ่มข้าราชการเข้ามาเพื่อแสวงหาผลประโยชน์ รวมไปถึงการที่ไม่ได้เป็นบุคคลในพื้นที่หรือไม่สามารถสื่อสารเดียวกันได้ ทำให้เกิดความไม่ไว้วางใจทางการเมืองต่อผู้มีสิทธิอำนาจทางการเมือง สำหรับในส่วนของความไว้วางใจทางการเมืองต่อระบบการเมือง (Political Regime) นั้น พบว่า ไม่มีความไว้วางใจทางการเมืองต่อระบบการเมือง โดยมีความเห็นที่คล้ายคลึงกันว่า ไม่เชื่อมั่นในระบบความยุติธรรม และการรวมศูนย์อำนาจการตัดสินใจไว้กับหน่วยงานของรัฐปัจจัยที่มีอิทธิผลต่อความไว้วางใจทางการเมืองของคณะกรรมการอิสลามประจำจังหวัดในพื้นที่ 3 จังหวัดชายแดนภาคใต้ที่มีต่อการบริหารราชการส่วนภูมิภาค มี 4 ปัจจัย ดังนี้1. ปัจจัยด้านการสื่อสารทางการเมือง (Political communication): เป็นลักษณะของการสื่อสารที่ใช้ความสัมพันธ์ส่วนตัวเข้ามาเกี่ยวข้อง และมีลักษณะที่ไม่เป็นทางการ ซึ่งเกิดจากความไว้เนื้อเชื่อใจซึ่งกันและกัน ผ่านความเป็นมุสลิมด้วยกันหรือเข้าใจความเป็นมุสลิม รวมถึงด้านภาษาที่ใช้ในการสื่อสารด้วย2. ปัจจัยด้านการระดมทางการเมือง (Political mobilization): เป็นในลักษณะของความรู้สึกถึงการเปิดโอกาสให้เข้าไปมีส่วนร่วมในกระบวนการกำหนดนโยบาย รวมทั้งการให้ความสำคัญกับความคิดเห็นหรือการเข้าร่วมในการเสนอแนะประเด็นต่าง ๆ ที่นอกเหนือจากประเด็นทางด้านศาสนา3. ปัจจัยด้านทุนทางสังคม (Social capital): เป็นในลักษณะปัจจัยด้านความผูกพันต่อชุมชน มีผลต่อความไว้วางใจทางการเมือง และความไว้วางใจทางการเมืองนั้น เกิดจากการที่ผู้นำชุมชนให้ความสำคัญกับวิถีมุสลิมในพื้นที่ แต่หากผู้นำชุมชนพยายามกระทำตนเป็นเจ้าหน้าที่รัฐ ย่อมสร้างความไม่วางใจทางการเมืองได้4. ปัจจัยด้านสถานภาพทางเศรษฐกิจ และสังคม (Socioeconomic status background): ปัจจัยด้านระดับการศึกษามีอิทธิพลความไว้วางใจทางการเมือง ในลักษณะแปรผกผัน กล่าวคือ ยิ่งมีระดับการศึกษาสูง จะยิ่งมีความไว้วางใจทางการเมืองอยู่ในระดับที่ต่ำ และยังพบอีกว่า หากกลุ่มตัวอย่างสำเร็จการศึกษาหรือเคยผ่านการศึกษาในระบบการจัดการศึกษาของรัฐไทย (การศึกษาสายสามัญ) ก็จะมีความไว้วางใจทางการเมืองมาก